दर्शिललाई दोहोरो उपाधि
तेस्रो मनुश्री-भिग्नाजित जुनियर टेनिस प्रतियोगितामा दर्शिल श्रेष्ठले दोहोरो उपाधि जितेका छन् । कास्की जिल्ला टेनिस संघको आयोजनामा आइतबार सम्पन्न फाइनलमा दर्शिलले यू–१६ सिंगल्स र ओपन ब्वाइज डबल्सतर्फको उपाधि जितेका हुन् ।
पोखरा — तेस्रो मनुश्री-भिग्नाजित जुनियर टेनिस प्रतियोगितामा दर्शिल श्रेष्ठले दोहोरो उपाधि जितेका छन् । कास्की जिल्ला टेनिस संघको आयोजनामा आइतबार सम्पन्न फाइनलमा दर्शिलले यू–१६ सिंगल्स र ओपन ब्वाइज डबल्सतर्फको उपाधि जितेका हुन् ।उनले यू–१६ सिंगल्सतर्फ सृजन भट्टराईलाई ६–२, ६–३ को सोझो सेटमा पराजित गरे भने ओपन डबल्सतर्फ शास्वत बज्राचार्यसँग जोडी बनाएका दर्शिलले स्पन्दन उदास र एड्रिन थापाको जोडीलाई फाइनलमा ६–२, ६–२ को सेटमा पराजित गरे । सिंगल्सतर्फ उपाधि जितेका दर्शिलले २० हजार र उपविजेता सृजनले १० हजार रुपैयाँ प्राप्त गरे । डबल्सतर्फ दर्शिल र शास्वतको जोडीले २० हजार र उपविजेता स्पन्दन र एड्रिनको जोडीले १० हजार रुपैयाँ हात पारे । आइतबार सम्पन्न यू–८ ब्वाइज सिंगल्सको रोचक भिडन्तमा जिवाश भट्टराईले कायान चालिसेलाई सुपरटाई ब्रेकमा ११–९, ६–१० र ११–९ ले पराजित गरी पहिलो हुन सफल भए । जिवाशले ३ हजार र कायानले १ हजार ५ सयका साथमा मेडल तथा प्रमाणपत्र हात पारे । यू–९ सिंगल्समा कायानलाई नै इभान भट्टराईले ४–२, ४–१ को सोझो सेटमा पराजित गरी नगद ३ हजार हात पार्दा कायानले १ हजार ५ सय रुपैयाँ हात पारे । यू–१४ गर्ल्स सिंगल्समा शाल्भी शेरचनले सरिशा शेरचनलाई ६–१, ६–३ ले पराजित गर्दा ब्वाइजतर्फको फाइनलमा सन्दिप विकले दोजन गुरुङलाई ६–०, ६–४ को सोझो सेटमा पराजित गरे । प्रतियोगितामा पहिलो भएका खेलाडीले १५ हजार र दोस्रो हुनेले ७ हजार ५ सय रुपैयाँ पाए । यू–१२ अन्तर्गत ब्वाइज सिंगल्समा विश्व विशेष डल्लाकोटीले अर्याशराज पौडेललाई ६–१, ६–४ ले पराजित गरे । विश्वले१० हजार र अर्याशले ५ हजार रुपैयाँ प्राप्त गरेको प्रतियोगिता संयोजक प्रीति बरालले बताइन् । उक्त प्रतियोगिता चैत्र २१ बाट सञ्चालन भएको थियो । प्रतियोगितामा विभिन्न उमेर समूहमा करिव ७० खेलाडीले सहभागिता जनाएका थिए । 